**Christin Kristoffersen** (født 28. august 1973 i Harstad) er en norsk politiker (Ap) og næringslivskvinne. Fra 2011 til 2015 ledet hun Longyearbyen lokalstyre, et verv hun overtok etter Kjell Mork. I 2018 ble hun administrerende direktør i Studiesenteret, og i 2022 ble hun avdelingsdirektør i MiA – Museene i Akershus.

Kristoffersen flyttet til Longyearbyen fra Tromsø i januar 2009, sammen med mann og to barn, for å arbeide som forsknings- og studieleder på Universitetssenteret på Svalbard. I Longyearbyen tok hun styreverv i Oppvekstforetaket, Bydrift og Havnestyret, før hun i 2011 lot seg nominere som Arbeiderpartiets kandidat til lokalstyreledervervet. I kommunestyre- og fylkestingsvalget 2011 fikk Arbeiderpartiet 43 % oppslutning, og Kristoffersen ble innsatt som lokalstyreleder. Samtidig ble sønnen hennes, Viljar Hanssen valgt inn i lokalstyret. Begge sønnene hennes var på Utøya under terrorangrepet i juli 2011, men overlevde.

En av Kristoffersen og Svalbard Aps viktigste temaer før valget i 2011, var behovet for videre utvikling av næringslivet i Longyearbyen og utvidelse av havnen. Longyearbyen lokalstyre etablerte en egen næringskomité i 2012 med Kristoffersen som leder.
I 2013 ble finansieringen av en næringsplan for Longyearbyen sikret gjennom et samarbeid med regjeringen.

I 2013 ble også en viktig del av finansieringsbehovet for den nødvendige havneutviklingen sikret med 200 millioner som ble tildelt Longyearbyen i regjeringens nasjonale transportplan i 2013.

I 2022 ble hun ansatt som avdelingsdirektør for teknisk- og industrielle kulturminner i MiA – Museene i Akershus, for å lede Fetsund Lenser, Besøkssenter våtmark Nordre Øyeren og Urskog–Hølandsbanen.

Christin Kristoffersen var innstilt som ny president i Norges Røde Kors i forbindelse med Røde Kors' landsmøte høsten 2020, men tapte for Thor Inge Sveinsvoll. 

Kristoffersen har siden 2017 vært gift med Raymond Johansen.

Referanser
----------

1. ↑   www.stortinget.no[Hentet fra Wikidata]
2. ↑   www.nettavisen.no[Hentet fra Wikidata]
3. ↑  «Ny leder i Studiesenteret.no». Studiesenteret.no. 23. januar 2018. Arkivert fra originalen 22. september 2019.
4. ↑  Anders Fjellestad (26. oktober 2012). «Ett år i førersetet». *Svalbardposten*. Besøkt 28. november 2012. (Abonnement påkrevet)
5. ↑  ««800.000 kroner til strategisk næringsanalyse»». Longyearbyen Lokalstyre. 19. april 2013. Besøkt 11. desember 2013.
6. ↑  Anders Fjellestad (12. april 2013). ««200 millioner til ny havn»». Svalbardposten. Besøkt 11. desember 2013. (Abonnement påkrevet)
7. ↑  «Vi ønsker Christin Kristoffersen velkommen til oss!». Fetsund lenser. 14. februar 2022.
8. ↑  Hilde Lundgaard: Portrettintervju med Christin Kristoffersen i Aftenposten 19. september 2020
9. ↑  Thor Inge Sveinsvoll er valgt som ny president i Røde Kors - Aftenposten/NTB 4. oktober 2020
10. ↑  «Nå er Christin og Raymond gift». Nettavisen. 27. august 2017. Besøkt 27. august 2017.

Eksterne lenker
---------------

* (no) Christin Kristoffersen hos Stortinget Rediger på Wikidata

* (no) Christin Kristoffersen hos Norsk senter for forskningsdata politikerarkiv (nedlagt) Rediger på Wikidata

|  |  |
| --- | --- |
| Oppslagsverk/autoritetsdata | Stortinget
 |